Aeroportul Internațional Brașov-Ghimbav

Aeroportul Internațional Brașov-Ghimbav (IATA: GHV, ICAO: LRBV) este un aeroport în Ghimbav, la o distanță de 12 km de Brașov. Proiectul și planul au costat aproximativ 70 de milioane de euro. Este singurul aeroport internațional construit în România de la zero în ultimii 50 de ani. Pista are o lungime de 2820 m, o lățime de 45 m și acostamente betonate de câte 7,50m. Pe pista aeroportului va putea ateriza și decola orice tip de avion, cu excepția lui A380, pentru care trebuie un terminal special și o pistă mai lungă. În data de 21 mai 2014 a decolat și a aterizat primul avion pe pista noului aeroport. Pe lângă aeroport va trece viitoarea autostradă A3. Brașovul este al 17-lea oraș din România care are aeroport. Terminalul aeroportului de la Brașov este al treilea, ca mărime, după Aeroportul Henri Coandă (OTP) și Aeroportul Cluj (CLJ). Aeroportul Internațional Brașov-Ghimbav a devenit operațional în 15 iunie 2023. Construcție În septembrie 2012 a fost desemnat câștigătorul licitației pentru construirea pistei aeroportului. Contractul a fost atribuit companiei Vectra Service SRL, cu o ofertă în valoare de 12,7 milioane de euro. Pista aeroportului a fost inaugurată la 3 octombrie 2014. După finalizarea pistei, Consiliul Județean Brașov a continuat implementarea proiectului prin realizarea infrastructurii aeroportuare necesare punerii în funcțiune a aeroportului, care a inclus terminalul de pasageri, căile de rulare, platformele de staționare, sistemele de radionavigație și celelalte facilități tehnice. În anul 2018 au început lucrările pentru realizarea căii de rulare Alfa și a platformei de îmbarcare-debarcare a aeronavelor. Contractul, atribuit companiei PORR Construct SRL, a avut o valoare de 31 de milioane de lei. Proiectul a inclus realizarea canalizării pluviale a pistei și a sistemului de balizaj, împreună cu construcțiile și instalațiile aferente. Contractul pentru proiectarea și construirea terminalului de pasageri a fost semnat la 21 august 2019 cu compania Bog'Art București. Lucrările de construcție au început la 17 martie 2020. Terminalul are o suprafață construită de aproximativ 11.780 mp. În cursul anului 2020 au fost finalizate fundația, structura de rezistență, fațada și acoperișul clădirii, fiind montate ulterior sistemele de transport al bagajelor, scările rulante și celelalte echipamente necesare funcționării aeroportului. La 11 martie 2021, Consiliul Județean Brașov a anunțat finalizarea lucrărilor de construcție ale terminalului și începerea etapelor de instalare a mobilierului, testare și punere în funcțiune a sistemelor aeroportuare. Platforma de staționare a aeroportului a fost proiectată pentru operarea simultană a trei aeronave din categoria C, existând posibilitatea extinderii acesteia în etapele ulterioare de dezvoltare. Controlul traficului aerian este asigurat prin intermediul unui turn virtual, operat de la Aeroportul Internațional Arad, situat la aproximativ 400 km (250 mi) distanță. Aeroportul Brașov este primul aeroport din România care utilizează această tehnologie. Compania Națională de Căi Ferate CFR SA a anunțat elaborarea unui studiu de fezabilitate pentru construirea unei linii de cale ferată cu o lungime de aproximativ 8 km, destinată conectării aeroportului cu Gara Brașov. Inaugurarea oficială În pregătirea inaugurării oficiale a aeroportului, în zilele de 10 și 11 iunie 2023 au avut loc Zilele Porților Deschise la Aeroportul Internațional Brașov - Ghimbav. Președintele Consiliului Județean Brașov, Adrian Veștea, a anunțat că primul avion care va ateriza, cu ocazia inaugurării, la Aeroportul Internațional Brașov-Ghimbav va fi un Boeing cu 100 de locuri al companiei aeriene TAROM, care va fi pilotat de Cătălin Prunariu, fiul primului și deocamdată unicului cosmonaut român, brașoveanul Dumitru Prunariu. Avionul va decola de la Aeroportul Henri Coandă - Otopeni din București și va ateriza pe noul aeroport joi, 15 iunie 2023, la ora 8:10. La ora 10:30 se va face îmbarcarea, iar avionul se va întoarce în Capitală. Aeroportul de la Brașov a fost inaugurat în 15 iunie 2023, în prezența președintelui Senatului României, Nicolae Ciucă, a Ministrului Dezvoltării, Lucrărilor Publice și Administrației, Attila Cseke, și a Ministrului Transporturilor și Infrastructurii, Sorin Grindeanu. Linii aeriene și destinații În 24 aprilie 2023, Adrian Veștea, președintele Consiliului Județean Brașov, și Mihai Cătălin Văsii, prefectul județului Brașov, s-au întâlnit cu Jacques J. P. Martin, primarul orașului Nogent-sur-Marne, și au discutat despre un posibil zbor Brașov-Paris-Orly, care ar putea începe la sfârșitul anului 2023. Președintele Consiliului Județean Brașov, Adrian Ioan Veștea, a arătat că, în urma tratativelor dintre conducerea companiei aeriene Dan Air și conducerea Aeroportului Internațional Brașov-Ghimbav, compania aeriană Dan Air va efectua zboruri de la Brașov și spre Brașov. Totodată, Adrian Veștea a arătat că vor exista și zboruri efectuate de compania maghiară Wizz Air spre Londra (Regatul Unit) și spre Dortmund (Germania). În 5 mai 2023, ROMATSA a publicat documentația pentru Aeroportul Internațional Brașov-Ghimbav, aceasta intrând oficial în vigoare în 15 iunie 2023. Codul ICAO alocat aeroportului este LRBV. Totodată, în același document a fost comunicat programul de lucru al noului aeroport: în fiecare zi între orele 7:00 și 19:00. În 13 mai 2023 a fost comunicat codul IATA al noului aeroport: GHV. Din ianuarie 2024 a fost aprobat programul de funcționare de 16 ore în intervalul orar 07:00-23:00. La sfârșitul lunii decembrie, compania FlyLili a anunțat că va suspenda temporar zborurile de pe Aeroportul Brașov, pe motivul lipsei de pasageri. Statistici * Date parțiale pentru 2026. Linii de autobuz În 15 iunie 2023, odată cu inaugurarea noului aeroport, s-a deschis Linia expres A1, pe care autobuzele circulă pe traseul: Gara Brașov – Centrul Civic – Livada Poștei – Bartolomeu - aeroport și care are opriri în următoarele stații: Dus: Gara Brașov – Camera de Comerț - Livada Poștei – Gara Bartolomeu – Municipal – Aeroport; Întors: Aeroport – Municipal – Biserica Bartolomeu - Livada Poștei – Hidro A - Gara Brașov. Programul de circulație este corelat cu programul de funcționare al aeroportului și cursele aeriene, astfel încât prima cursă la aeroport să ajungă la ora 6:50, iar ultima, la ora 19:00. Tariful unui bilet pe acest traseu este același ca pe celelalte rute, respectiv 4 lei pentru 60 de minute. Note Legături externe Site oficial Aeroportul Internațional Brașov-Ghimbav Aeroportul Internațional Brașov-Ghimbav pe Facebook Președintele Consiliului Județean Brașov asigură că aeroportul internațional de la Ghimbav va fi gata până la sfârșitul anului 2020 Arhivat în 12 iunie 2018, la Wayback Machine. Terminalul aeroportului de la Brașov va fi cea mai reușită construcție de acest fel din România (video) Arhivat în 1 octombrie 2018, la Wayback Machine. Aeroportul Brașov: Plecări, Sosiri, vremea, review-uri - informații utile actualizate Anunț privind extiderea programului de funcționare Chestionar privind Aeroportului International Brasov-Ghimbav Vezi și Listă de aeroporturi din România Transportul în România Transportul public din Brașov Gara Brașov